ઇશ્વરે માનવીનું સર્જન કર્યું અને માનવી હવે પોતે ઇશ્વર બનવાની કોશિશમા રોબોટનું નિર્માણ કરવા લાગ્યા છે. રોબોટ એટલે એક પ્રકારનો યંત્ર માનવ. વિવિધ ધાતુઓમાંથી તૈયાર કરાયેલા વિવિધ ઉપકરણો એકબીજા સાથે જોડીને બનાવેલું મશીન. જેમાં હવે મહિલા રોબોટ બની રહ્યાં છે. ઉપયોગ...? એ જાણે. પણ વાત કરવી છે સોફિયાની. સોફિયા પ્રથમ એવી રોબોટ છે કે જેને કોઇ દેશનું નાગરિકત્વ મળ્યું હોય. તાજેતરમાં સોફિયા ભારતની મુલાકાતે આવી અને બાકાયદા ભાષણ આપ્યું. કેટલાક સવાલોના જવાબો પણ આપ્યાં. એક ગરવા ગુજ્જુને થયું લાવ તો સોફિયાબુનને મળું તો ખરા. બેચાર સવાલ કરીએ. સોફિયાને મેસેજ મોકલાયો- વો હમારે ભારત કા ગુજરાત હૈ ના ત્યાંથી તમેરે કો કોઇ પસાભાઇ મળવા માંગતા હૈ...સાથમેં થેપલા ભી હૈ...! સોફિયા તો રોબોટ એટલે ઓળખ-આઇડી માટેનું બટન દબાવ્યું. બત્તી લગબુઝ લગબુઝ થયાં કરે. અંદરથી મેસેજ આવે- નો આઇ ડી....એન્ડ વોટ ઈઝ ધીસ થેપેયેલા....?!! સોફિયા મુંઝાણી. આઇડી નથી તો મળવું કે કેમ. રોબોટ બનાવનારા થેપલાની આઇડી સોફિયામાં મૂકવાનું ભૂલી ગયા. પિઝા હોય તો સોફિયા ઓળખે પણ થેપલા...? ન્યૂ ગુજરાતની વાનગી. સ્માર્ટ સોફિયાએ નો આઇડીનો મેસેજ એક બાજુએ મૂકી કહ્યું- ઓકેય, મોકલો. ધોતી અને આખી અને ખુલ્લી બાંયનો કટ વાળો ઝબ્બો-કમ ખમીસ અને ખભે આભલા વાળી થેલી. સોફિયાએ જોયું. અંદરથી અવાજ આવ્યો-એલિયન.....એલિયન....એલિયન....!! સોફિયા તો ચકરાવે ચઢી ગઇ. છેવટે જેમતેમ કરીને ગરવા ગુજ્જુનો સામનો કરવા તૈયાર થયા. સોફિયાએ હાથ લંબાવ્યો. પસાભાઇએ તે હાથ પકડીને હસ્તરેખા જોવા લાગ્યા....ઓ ત્તારી...આના હાથમાં તો કોઇ હસ્તરેખા જ નથી...